ভবিষ্যতে ক্ষমতায় গেলে কী করবেন তার একটি ফিরিস্তি তুলে ধরবেন খালেদা জিয়া। দুর্নীতি, সন্ত্রাস ও অনাচার কঠোর হাতে দমন করাকেই অগ্রাধিকার দেয়া হবে। এবারের কাউন্সিলের স্লোগানেও তার বহিঃপ্রকাশ রয়েছে। ‘দুর্নীতি, দুঃশাসন হবে শেষ, গণতন্ত্রের বাংলাদেশ’ হচ্ছে এবারের কাউন্সিলের মূল স্লোগান। ক্ষমতায় গেলে দেশের গণতান্ত্রিক প্রতিষ্ঠানগুলোকে সক্রিয়, শক্তিশালী ও কার্যকর করা, জনগণের মৌলিক অধিকার তথা অন্ন, বস্ত্র, শিক্ষা, স্বাস্থ্য ও বাসস্থানের অধিকার নিশ্চিত করা; আইনের শাসন, সর্বজনীন মানবাধিকার ও সামাজিক ন্যায়বিচার প্রতিষ্ঠা এবং জনগণের সার্বিক নিরাপত্তা নিশ্চিত করার মাধ্যমে সুশাসন প্রতিষ্ঠার প্রতিশ্র“তি দেবেন তিনি। বাংলাদেশকে একুশ শতকের উপযোগী করে গড়ে তোলা ও দক্ষ মানবসম্পদ তৈরির লক্ষ্যে বিজ্ঞান, প্রযুক্তি ও তথ্যপ্রযুক্তি খাতের বিকাশে নানামুখী উদ্যোগ নেয়ার কথাও জানাবেন তিনি।